雜曲歌辭 結客少年場行
作者：虞羽客
朝代：唐

paragraphs: 幽幷俠少年，金絡控連錢。
竊符方救趙，擊筑正懷燕。
輕生辭鳳闕，揮袂上祁連。
陸離橫寶劒，出沒驚徂旃。
蒙輪恆顧敵，超乘忽爭先。
摧枯逾百戰，拓地遠三千。
骨都魂已散，樓蘭首復傳。
龍城含曉霧，瀚海隔遙天。
歌吹金微返，振旅玉門旋。
烽火今已息，非復照甘泉。